2 Samuele 24 | Beibele Inthaneteng | Phetolelo ya Lefase le Lefsa
2 Samuele 24:1-25
24 Bogale bja Jehofa bja buša+ bja tukela Isiraele ge motho yo mongwe a be a hlohleletša Dafida a re: “Sepela o yo bala+ Baisiraele le Bajuda.”
2 Ke moka kgoši ya re go Joaba+ molaodi yo mogolo wa madira yo a bego a na le yona: “Putlaputla le meloko ka moka ya Isiraele go tloga Dani go ya Beresheba,+ le ngwadiše batho+ e le gore ke tsebe palo ya bona.”+
3 Joaba a re go kgoši: “Anke Jehofa a oketše setšhaba sa gagwe ga lekgolo go feta kamoo se lego ka gona mahlong a kgoši mong wa ka. Eupša ke ka baka la’ng kgoši mong wa ka a kgahlwa ke se?”+
4 Lentšu la kgoši la fenya+ Joaba le balaodi ba bagolo ba madira. Joaba le balaodi ba bagolo ba madira ba tloga pele ga kgoši ba yo ngwadiša+ batho ba Isiraele.
5 Ba tshela Noka ya Jorodane ba hloma mešaša kua Aroere+ ka lehlakoreng la le letona la motse wo o bego o le gare ga moedi wa mafula ba lebile nageng ya Bagada+ le ya Bajatsera.+
6 Ka morago ba tla Gileada+ le nageng ya Tahatimi-hodishi, ba leba Dani-jaani ba dikologa ba ya Sidone.+
7 Ba fihla sebong sa Tiro+ le metseng ka moka ya Bahefe+ le ya Bakanana ba feleletša ba fihlile Negebe+ ya Juda kua Beresheba.+
8 Ba ralala naga ka moka ba ba ba fihla Jerusalema ge go fedile dikgwedi tše senyane le matšatši a masomepedi.
9 Joaba a nea kgoši palo ya bao ba badilwego;+ palo ya bagale ba Isiraele bao ba swarago tšhoša ya ba dikete tše makgoloseswai (800 000) gomme ya banna ba Juda ya ba dikete tše makgolohlano (500 000).+
10 Dafida a itiwa ke letswalo+ ka morago ga gore a bale batho. Ke moka Dafida a re go Jehofa: “Ke sentše kudu+ ka ge ke dirile taba ye. Bjale hle Jehofa anke o lebalele mohlanka wa gago;+ ka gobane ke dirile bošilo bjo bogolo.”+
11 Ge Dafida a tsoga mesong, lentšu la Jehofa la tlela moporofeta Gada,+ mmoni wa Dafida,+ la re:
12 “Sepela o ye go Dafida o mmotše o re: ‘Se ke seo Jehofa a se boletšego: “Go na le dikotlo tše tharo tšeo ke go tlišetšago tšona.+ Ikgethele e tee ya tšona, gore ke go otle ka yona.”’”+
13 Gada a ya go Dafida a re go yena:+ “Na o kgetha gore go be le tlala ka nywaga e šupago nageng ya gago+ goba gore ka dikgwedi tše tharo o rakedišwe ke manaba a gago,+ goba na o kgetha gore ka matšatši a mararo naga e welwe ke leuba la bolwetši?+ Bjale naganišiša gabotse gomme o mpotše gore Yo a nthomilego ke mo fetole ke reng.”
14 Ka gona Dafida a re go Gada: “Ke tlaletšwe kudu. Hle anke re wele seatleng sa Jehofa,+ ka gobane yena o na le kgaugelo e kgolo;+ eupša anke ke se ke ka wela seatleng sa motho.”+
15 Ke moka Jehofa a tliša leuba la bolwetši+ Isiraeleng go tloga mesong go fihla nakong e beilwego, moo go tloga Dani go ya Beresheba+ go ilego gwa hwa batho ba dikete tše masomešupa (70 000).+
16 Morongwa+ a otlollela seatla sa gagwe Jerusalema gore a e fediše; Jehofa a itsholela+ bošula bjoo; ka gona a botša morongwa yo a bego a tlile go fediša batho a re: “Go lekane! Bjale anke o gomiše seatla sa gago.” Morongwa yoo wa Jehofa o be a le kgauswi le seboa sa Arauna+ wa Mojebusi.+
17 Dafida ge a bona morongwa yo a bego a bolaya batho a re go Jehofa: “Na ga se nna ke dirilego sebe gomme ka dira phošo; dinku tše tšona+ di dirile’ng? Anke seatla sa gago se nkwele+ se be se wele le ba ntlo ya tate.”
18 Ka morago Gada a tla go Dafida letšatšing leo gomme a re go yena: “Rotoga o yo agela Jehofa aletare seboeng sa Arauna wa Mojebusi.”+
19 Dafida a rotoga go ya ka lentšu la Gada ka go dumelelana le taelo ya Jehofa.+
20 Ge Arauna a lebelela tlase a bona kgoši le bahlanka ba yona ba etla go yena, a tšwa gateetee gomme a khunamela+ kgoši a inamišitše sefahlego.+
21 Ke moka Arauna a re: “Ke ka baka la’ng kgoši mong wa ka a tlile go mohlanka wa yona?” Ge a re’alo Dafida a re: “Ke tlile go wena go tlo reka+ seboa gore ke agele Jehofa aletare go sona, e le gore setšhaba se se ke sa hlwa se welwa ke kotlo.”+
22 Eupša Arauna a re go Dafida: “Anke kgoši mong wa ka a itšeele sona+ gomme a dire seo a bonago se lokile mahlong a gagwe. Bona, ke go nea dikgomo gore e be sebego sa go fišwa, selei sa go fola le dijoko tša dikgomo gore e be dikgong.+
23 Nna Arauna, ke nea wena kgoši dilo tšohle.” Arauna a buša a re go kgoši: “Eka Jehofa Modimo wa gago a ka kgahlwa ke wena.”+
24 Eupša kgoši ya re go Arauna: “Aowa, ke tla di reka go wena ka tšhelete;+ nka se išetše Jehofa Modimo wa ka dihlabelo tša go fišwa ke se ka lefa selo.”+ Dafida a reka+ seboa le dikgomo ka dishekele* tše masomehlano tša silifera.
25 Dafida a agela Jehofa aletare+ moo gomme a neela dihlabelo tša go fišwa le tša mohlakanelwa, Jehofa a theetša ditopo tša bona tša gore a gaugele+ naga, moo kotlo e ilego ya se sa hlwa e wela Isiraele.
^ Shekele e be e le keloboima le selo sa go ela tšhelete. Shekele e tee e be e imela digrama tše 11,4.